(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΟΕ΄

Παρασκευή 29 Ιουλίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Αγροτικής Ανάπτυξης και Τροφίμων:
 i. με θέμα: « Άμεση και καθολική αποζημίωση για καλλιεργητές καπνών, βαμβακιού, ηλίανθου, καλαμποκιού από ασθένειες που πλήττουν δραστικά τη φετινή παραγωγή στη Θράκη, σελ.
 ii. με θέμα: «Κυβερνητική αδράνεια για Nutri-Score που απειλεί το ελαιόλαδο», σελ.
 β) Προς τον Υπουργό Περιβάλλοντος και Ενέργειας:
 i. με θέμα: «Να κλείσει το Αττικό Ζωολογικό Πάρκο», σελ.
 ii. με θέμα: « Άρνηση του Υπουργού να συμμορφωθεί με τον Κανονισμό της Βουλής στην περίπτωση της εγκατάστασης υγροποιημένου φυσικού αερίου στην είσοδο του λιμανιού στον Βόλο», σελ.

ΠΡΟΕΔΡΕΥΟΥΣΑ

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΡΣΕΝΗΣ Κ. , σελ.
 ΣΑΚΟΡΑΦΑ Σ. , σελ.

Β. Επί των επικαίρων ερωτήσεων:
 ΑΜΥΡΑΣ Γ. , σελ.
 ΑΡΣΕΝΗΣ Κ. , σελ.
 ΑΧΜΕΤ Ι. , σελ.
 ΓΕΩΡΓΑΝΤΑΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΟΕ΄

Παρασκευή 29 Ιουλίου 2022

Αθήνα, σήμερα στις 29 Ιουλίου 2022, ημέρα Παρασκευή και ώρα 9.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Η΄ Αντιπροέδρου αυτής κ. **ΣΟΦΙΑΣ ΣΑΚΟΡΑΦΑ**.

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 28-7-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΟΔ΄ συνεδριάσεώς του, της Πέμπτης 28 Ιουλίου 2022, σε ό,τι αφορά την ψήφιση στο σύνολο του σχεδίου νόμου: «Διατάξεις για την απλοποίηση της περιβαλλοντικής αδειοδότησης, θέσπιση πλαισίου για την ανάπτυξη των Υπεράκτιων Αιολικών Πάρκων, την αντιμετώπιση της ενεργειακής κρίσης, την προστασία του περιβάλλοντος και λοιπές διατάξεις»».)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νότιου Τομέα Αθηνών, τα ακόλουθα:

Α΄ ΚΑΤΑΘΕΣΗ ΑΝΑΦΟΡΩΝ

(Να μπει το σχετικό e-mail με τις αναφορές)

Β΄ ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το σχετικό e-mail με τις απαντήσεις)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι οι επίκαιρες ερωτήσεις που θα συζητηθούν σήμερα είναι οι εξής:

Η δεύτερη με αριθμό 926/21-7-2022 επίκαιρη ερώτηση του πρώτου κύκλου και η δεύτερη με αριθμό 933/25-7-2022 επίκαιρη ερώτηση του δεύτερου κύκλου θα απαντηθούν από τον Υπουργό Αγροτικής Ανάπτυξης και Τροφίμων κ. Γεωργαντά.

Η τρίτη με αριθμό 919/19-7-2022 επίκαιρη ερώτηση του πρώτου κύκλου και η με αριθμό 5717/229/9-6-2022 ερώτηση κατ’ άρθρο 130, παράγραφος 5, του Κανονισμού της Βουλής θα απαντηθούν από τον Υπουργό Περιβάλλοντος και Ενέργειας κ. Αμυρά.

Η τέταρτη με αριθμό 935/25-7-2022 επίκαιρη ερώτηση του δεύτερου κύκλου, που απευθύνεται προς τον Υπουργό Υγείας κ. Αθανάσιο Πλεύρη, δεν θα απαντηθεί λόγω αναρμοδιότητος.

Η πέμπτη με αριθμό 936/25-7-2022 επίκαιρη ερώτηση του δεύτερου κύκλου, που απευθύνεται προς τον Υπουργό Προστασίας του Πολίτη κ. Θεοδωρικάκο, δεν θα απαντηθεί λόγω αναρμοδιότητος.

Η πρώτη με αριθμό 931/22-7-2022 επίκαιρη ερώτηση του δεύτερου κύκλου και η τρίτη με αριθμό 932/22-7-2022 επίκαιρη ερώτηση του δεύτερου κύκλου, που απευθύνονται προς τον Υπουργό Υποδομών και Μεταφορών κ. Καραμανλή, δεν θα απαντηθούν λόγω αναρμοδιότητος.

**ΚΡΙΤΩΝ - ΗΛΙΑΣ ΑΡΣΕΝΗΣ:** Έχω μια ένσταση για τις αναρμοδιότητες, κυρία Πρόεδρε. Μπορώ να έχω τον λόγο;

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ, κύριε συνάδελφε.

**ΚΡΙΤΩΝ - ΗΛΙΑΣ ΑΡΣΕΝΗΣ:** Έχω ένσταση για τις αναρμοδιότητες και είναι κοινή λογική. Θα το καταλάβουν όλες και όλοι που μας ακούν.

Αναρμοδιότητα δήλωσε το Υπουργείο Υγείας για την ακαταλληλότητα των ντελίβερι να μεταφέρουν προϊόντα όπως κρέατα και γενικά τα προϊόντα που χρειάζονται ψυγείο. Εν προκειμένω, δεν έρχεται να μας απαντήσει για να αφήσει ανεξέλεγκτες αυτές τις εταιρείες.

Επίσης, αναρμοδιότητα δήλωσε το Υπουργείο Προστασίας του Πολίτη για τις παραβιάσεις του Κώδικα Οδικής Κυκλοφορίας από τα μηχανάκια των εταιρειών ντελίβερι. Είναι δύο πράγματα στα οποία δήλωσαν αναρμοδιότητα και μας ζητάνε να μιλήσουμε με το Υπουργείο Εργασίας, λέγοντας ψευδώς μάλιστα στην προσωπική μας επαφή ότι έχουν απαντηθεί, ενώ δεν έχουν απαντηθεί αυτά τα ερωτήματα. Αποσκοπεί αποκλειστικά και μόνο στην προστασία των μεγάλων αυτών εταιρειών ντελίβερι που έχουν τόσα πολλά υπερκέρδη και δεν επενδύουν στην ασφάλεια των εργαζομένων.

Είχαμε θάνατο πριν από λίγες ημέρες. Είναι εγκληματικό το ότι η Κυβέρνηση "νίπτει τας χείρας της" και αφήνει αυτούς τους ανθρώπους απροστάτευτους έξω αλλά και τη δημόσια υγεία.

Θα επανέλθουμε βέβαια και με γραπτή ερώτηση, δεν θα ξεφύγουν.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε. Καταγράφηκε η δήλωσή σας και θα μεταφερθεί.

Αρχίζουμε, λοιπόν, τη συζήτηση με τη δεύτερη με αριθμό 926/ 21-7-2022 επίκαιρη ερώτηση πρώτου κύκλου του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων, με θέμα: «Άμεση και καθολική αποζημίωση για καλλιεργητές καπνών, βαμβακιού, ηλίανθου, καλαμποκιού από ασθένειες που πλήττουν δραστικά τη φετινή παραγωγή στη Θράκη.

Στην ερώτηση θα απαντήσει ο Υπουργός Αγροτικής Ανάπτυξης και Τροφίμων κ. Γεώργιος Γεωργαντάς.

Τον λόγο έχει ο κ. Ιλχάν Αχμέτ για δύο λεπτά.

**ΙΛΧΑΝ ΑΧΜΕΤ:** Ευχαριστώ πολύ, κυρία Πρόεδρε.

Κύριε Υπουργέ, δυστυχώς η νεκρωτική ίωση, που είναι μια ασθένεια η οποία παρατηρείται στα καπνά και είχε ολέθρια αποτελέσματα για τη Θράκη το 2018 -το οποίο θα το αναπτύξω στη δευτερολογία μου-, έχει επιστρέψει. Μάλιστα φέτος τα πρώτα σημάδια αυτής της νεκρωτικής ίωσης καταγράφηκαν, ενδεικτικά, σε κάποια χωριά όπως ο Κάλχας, οι Σιδεράδες, το Λαμπρό αλλά και σε άλλες περιοχές. Η εκτίμηση των γεωπόνων είναι ότι θα επεκταθεί στο σύνολο της καλλιέργειας που είναι περίπου τριάντα πέντε χιλιάδες στρέμματα.

Βέβαια, οι καπνοπαραγωγοί δυσκολεύονται να αντεπεξέλθουν στις βασικές τους ανάγκες και γι’ αυτόν τον λόγο εγκαταλείπουν την παραγωγή. Ήδη έχουμε μειωμένη παραγωγή, σύμφωνα με τα περσινά στοιχεία.

Το 2018, κύριε Υπουργέ, είχαμε ένα παρόμοιο πρόβλημα. Η προηγούμενη κυβέρνηση είχε καταβάλει ένα ποσό de minimis 100 ευρώ, γύρω στα 8 εκατομμύρια ευρώ σύνολο, για να καλύψει τη ζημιά. Δεν καλύφθηκε τότε η ζημιά. Ίσως έπρεπε να ακολουθηθεί και η οδός των ΚΟΕ, αλλά αυτό είναι ένα θέμα που μπορούμε να το δούμε.

Ομοίως και στο βαμβάκι έχουμε λεπιδόπτερα και πιθανόν και σποντόπτερα, μια κατάσταση που παρουσιάζει προφανή έξαρση στη Ροδόπη στα βαμβάκια, γύρω στα διακόσιες πενήντα χιλιάδες στρέμματα στα χωριά Ίσαλου, Μεσούνης, Αμβροσίας, Παλλαδίου, Νέας Καλλίστης, τα οποία βέβαια κι αυτά θα επεκταθούν. Βέβαια, ξέρετε, πρόβλημα γεννιέται με τον Κανονισμό του ΕΛΓΑ που είναι απαρχαιωμένος και δεν αποζημιώνει την παραγωγή και το φυτικό κεφάλαιο, ενώ οι αεροψεκασμοί με drone απαγορεύονται.

Τώρα, ρωτάμε τα εξής: Πρώτον, όσον αφορά τα καπνά, υπάρχει φόβος να επεκταθεί αυτή η ζημιά. Να πούμε ότι άλλη παρέμβαση χρειάζεται εκεί και άλλη παρέμβαση χρειάζεται για το βαμβάκι και τα άλλα προϊόντα. Ήδη ο ΕΛΓΑ αυτή τη στιγμή έχει πάει έξω και καταγράφει το ποσοστό της ζημιάς, συντάσσεται ένα πόρισμα, το οποίο θα κατατεθεί και θα έρθει στα χέρια σας μέχρι τέλη Αυγούστου. Διότι πρέπει να φτάσει στο ύψος επάνω για να δούμε ακριβώς ποια θα είναι η έκταση της ζημιάς του καπνού. Πώς θα αποζημιωθούν γι’ αυτό και πώς θα δοθεί μια ρεαλιστική δυνατότητα για να αντιμετωπίσουμε την απώλεια εισοδήματος;

Όσον αφορά τα άλλα τα προϊόντα, ρωτάμε αν υπάρχει σχεδιασμός για άμεσους ψεκασμούς, είτε αυτά είναι επίγεια είτε είναι εναέρια, προκειμένου να αποφευχθούν τα χειρότερα, τα σενάρια ολικής καταστροφής ιδίως για τα λεπιδόπτερα. Μας ενημερώνουν οι γεωπόνοι ότι είναι απαραίτητοι οι ψεκασμοί.

Και σε ποιες ενέργειες προτίθεται να προχωρήσει το Υπουργείο σας, ώστε αυτοί οι άνθρωποι να καλυφθούν ή προληπτικά με τους ψεκασμούς, όσον αφορά το βαμβάκι, τα άλλα προϊόντα αλλά και συγκεκριμένα τον καπνό.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Τον λόγο έχει ο Υπουργός Αγροτικής Ανάπτυξης και Τροφίμων κ. Γεώργιος Γεωργαντάς για τρία λεπτά.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κυρία Πρόεδρε.

Κύριε συνάδελφε, ξεκινάω με τη διαπίστωση ότι πράγματι, δυστυχώς, υπάρχει πρόβλημα στις καλλιέργειες τις οποίες αναφέρετε. Υπάρχει ένα πρόβλημα το οποίο επανέρχεται, υπάρχει ένα πρόβλημα το οποίο, δυστυχώς, είναι δύσκολο στην αντιμετώπισή του.

Λέω ότι είναι δύσκολο στην αντιμετώπισή του, καθώς το Μπενάκειο Φυτοπαθολογικό Ινστιτούτο μάς έχει απαντήσει ήδη για τη συγκεκριμένη αυτή ασθένεια, την οποία έχει προσεγγίσει ξανά, δυστυχώς, γιατί την έχουμε ξαναδεί στη χώρα μας και δεν υπάρχει κάποιος τρόπος να αντιμετωπιστεί. Περισσότερο βασίζεται στην εφαρμογή. Το μοναδικό θεραπευτικό μέτρο -θα έλεγα- είναι τα προληπτικά μέτρα τα οποία πρέπει να λαμβάνονται στην καλλιέργεια.

Τώρα, όπως σωστά είπατε, ο Κανονισμός του ΕΛΓΑ είναι ένας κανονισμός, ο οποίος δεν προβλέπει την αποζημίωση σε τέτοιες περιπτώσεις. Όμως, το είπα ξανά στην Αίθουσα, θα το επαναλάβω και σήμερα, από τον Σεπτέμβριο ξεκινάει επίσημα η διαβούλευση που πρέπει να γίνει από όλους μας για την επικαιροποίηση του Κανονισμού του ΕΛΓΑ. Και πρέπει τολμηρά όλοι να σταθούμε απέναντι στο μεγάλο πρόβλημα που δημιουργείται, καθώς τα δεδομένα τα τελευταία χρόνια έχουν αλλάξει. Η κλιματική κρίση, πρώτον, δημιουργεί πολύ μεγάλα ζητήματα στις καλλιέργειες αλλά και νέα δεδομένα καθιστούν αναγκαία την στήριξη των αγροτών μας. Παράλληλα, όμως, πρέπει να δούμε συνολικά και το ζήτημα των εισφορών για να μπορέσει να υπάρχει η κάλυψη που όλοι επιθυμούμε. Είναι ένα μεγάλο ζήτημα, αλλά νομίζω ότι επί των βασικών όρων συμφωνούμε όλοι και θα έχουμε την ευκαιρία Σεπτέμβρη - Οκτώβρη να τοποθετηθούμε, γιατί το αίτημα όλων για την επικαιροποίηση του ΕΛΓΑ πρέπει να γίνει πράξη.

Τώρα σε σχέση με τη συγκεκριμένη αυτή περίπτωση, την οποία παρακολουθούμε και πολύ σωστά είπατε ότι το επόμενο διάστημα θα έχουμε και την πλήρη εικόνα της ζημίας. Είναι η περίοδος της συγκομιδής, για δύο μήνες ακόμα, μέχρι τέλος Σεπτεμβρίου υποθέτω. Βλέπουμε ότι δεν είναι ίδια η ζημία από περιοχή σε περιοχή, ακόμη και από φυτό σε φυτό. Οπότε την παρακολουθούμε. Διότι εμείς έχουμε αποδείξει ότι είμαστε κοντά σε όλους τους αγρότες, όπως έγινε το 2018, που βρέθηκε ένας τρόπος και στάθηκε η Κυβέρνηση κοντά στο μεγάλο αυτό πρόβλημα. Να θυμίσω την ενίσχυση λόγω κορωνοϊού που δόθηκε στους παραγωγούς για την περίοδο του 2020 - 2021 και μάλιστα πριν από ενάμιση-δύο μήνες περίπου καταβλήθηκε, γιατί ξέρουμε πόσο σημαντική -για την Περιφερειακή Ενότητα της Ροδόπης ειδικά- είναι η καλλιέργεια του καπνού.

Οπότε στη δευτερολογία μου θα σας πω και τι πρόκειται να κάνει το Υπουργείο, παρακολουθώντας το πρόβλημα αυτό και επιστημονικά αλλά και ουσιαστικά μέσω των υπηρεσιών του ΕΛΓΑ αλλά και της ΔΑΟΚ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε πολύ, κύριε Υπουργέ.

Τον λόγο έχει ο κ. Ιλχάν Αχμέτ για τρία λεπτά.

**ΙΛΧΑΝ ΑΧΜΕΤ:** Κύριε Υπουργέ, κατ’ αρχάς είναι ευχάριστο που ακούσαμε ότι έχετε πρόθεση να ανοίξετε μια διαβούλευση, μια συζήτηση για τον Κανονισμό του ΕΛΓΑ. Εμείς ως ΠΑΣΟΚ - Κίνημα Αλλαγής είμαστε έτοιμοι -και οι Βουλευτές και εγώ προσωπικά- να συμβάλουμε σε αυτόν τον διάλογο και όπως πάντα κάνουμε, ως υπεύθυνη Αντιπολίτευση, να υπερψηφίσουμε αν είναι προς όφελος των αγροτών.

Κύριε Υπουργέ, θέλω να θυμίσω σε εσάς ότι το 2018 χάθηκαν από τη Θράκη 24 εκατομμύρια ευρώ. Η οικονομία, δηλαδή, της Θράκης δεν αντέχει να χάσει αυτά τα ποσά για ακόμη μια φορά, ενώ το 2017 -ενδεικτικά σας λέω- τα εισοδήματα ήταν 41 εκατομμύρια ευρώ από την πώληση του καπνού, το 2018 αυτό μειώθηκε στα 17 εκατομμύρια, με αποτέλεσμα 24 εκατομμύρια να χαθούν. Βέβαια και το de minimis που δόθηκε τότε των 100 ευρώ ήταν γύρω στα 8 εκατομμύρια. Δυστυχώς δεν είχε καλύψει όλη τη ζημιά, ήταν μια ανάσα. Είχαμε κάνει παρεμβάσεις αλλά, δυστυχώς, δεν καλύφθηκε.

Για φανταστείτε φέτος αν και εφόσον η ζημιά αυτή επεκταθεί, τι θα συμβεί. Γι’ αυτό και εγώ πρόωρα, από τώρα, έκανα αυτή την επίκαιρη ερώτηση, προκειμένου να ζητήσω την προσοχή του Υπουργείου Αγροτικής Ανάπτυξης να παρακολουθήσουμε αυτό το θέμα, ούτως ώστε να μπορούμε και με τους αγρότες μας προληπτικά να το εμποδίσουμε -που δεν μπορούμε- και γενικά να μην αφήσουμε σε τέτοια κατάσταση την περιοχή της Θράκης.

Επίσης, έγινε αναφορά για τις ζημιές των 100 ευρώ. Όντως, κύριε Υπουργέ, σας έχω ευχαριστήσει επανειλημμένως από αυτό το Βήμα. Δεν έχω πρόβλημα να σας ευχαριστήσω ακόμη μια φορά, καθώς και τον Πρωθυπουργό, που έδωσε όντως μια λύση σε αυτό το θέμα. Όμως, στο θέμα που τώρα αντιμετωπίζουμε στους καπνοπαραγωγούς και στα άλλα προϊόντα και στα βαμβάκια και στον ηλίανθο, ίσως εκεί πέρα θέλει μια άλλη αντιμετώπιση.

Ωστόσο, είναι βέβαιο ότι αυτή τη στιγμή στους ανθρώπους υπάρχει μια πολύ μεγάλη απόγνωση και οι τιμές, κύριε Υπουργέ, σήμερα -αν και βέβαια η πολιτεία δεν είναι υπεύθυνη για τις τιμές πώλησης των καπνών, των αγροτικών προϊόντων, ελεύθερη αγορά είναι- είναι πάρα πολύ μειωμένες και αυτό οδηγεί και σε απώλεια εισοδήματος και στο εθνικό αποθεματικό. Για φανταστείτε, δηλαδή, αν δεν έχουμε καπνό να πουλήσουμε ή αγροτικά προϊόντα, δεν εισπράττει το κράτος ΦΠΑ, δεν μπορούν οι μεταποιητικές εταιρείες να τα πουλήσουν και, δηλαδή, από εκεί έχουμε και μείωση φορολογίας και μείωση εισοδήματος για τον κρατικό προϋπολογισμό.

Βέβαια, η αποζημίωση που θα αποφασιστεί από την πολιτική ηγεσία σε βάθος χρόνου, αφού ολοκληρωθεί η μελέτη και καταλήξουμε, θα δούμε ποιας μορφής θα είναι. Από εσάς θα κριθεί.

Το de minimis βέβαια έχει το καλό ότι είναι ενίσχυση εισοδήματος, αλλά υπόκειται σε φόρο και ανεβάζει το εισόδημα των αγροτών με αποτέλεσμα να φορολογηθούν. Οι ΚΟΕ ίσως αργούν αλλά έχουν μια άλλη διάσταση. Θα δούμε ανάλογα και με την αναγκαιότητα και κατά πόσο το πρόβλημα είναι επιτακτικό, ούτως ώστε να δώσουμε μια λύση και μετά τον Αύγουστο.

Και πάλι εμείς καλούμε το Υπουργείο και θα είμαστε εδώ παρόντες, κύριε Υπουργέ, με κοινοβουλευτικό έλεγχο, να κάνουμε διάλογο και να είμαστε σε επαφή, προκειμένου να επιλυθεί και αυτό το πρόβλημα εκ μέρους του Υπουργείου σας.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε συνάδελφε, πραγματικά, με λογική, με ρεαλισμό, με αληθινό ενδιαφέρον από όλους, νομίζω ότι έχουμε αποδείξει ότι στηρίζουμε τον πρωτογενή τομέα, στηρίζουμε όχι απλά τους αγρότες μας, στηρίζουμε την περιφέρεια. Και νομίζω ότι αυτό το ενδιαφέρον είναι γνήσιο από όλους όσοι καταθέτουν ερωτήσεις και προβλήματα, τα οποία οι αγρότες τούς μεταφέρουν.

Να πω λοιπόν το εξής, για να το ακούσουν και οι αγρότες από τη Ροδόπη. Στις 22 Ιουλίου -γιατί δεν αναφερθήκαμε καθόλου για το βαμβάκι και τον ηλίανθο- εκδόθηκε από τη ΔΑΟΚ Ροδόπης δελτίο γεωργικών προειδοποιήσεων για τις επιζήμιες προσβολές από φυλλοφάγα λεπιδόπτερα που παρατηρήθηκαν σποραδικά στην περιοχή του Νομού Ροδόπης και σε καλλιέργειες του βαμβακιού αλλά και σε ηλίανθο.

Πραγματοποιήθηκαν εντομοκτόνοι ψεκασμοί με επιτρεπτά σκευάσματα τις απογευματινές ώρες και απ’ ό,τι φαίνεται εδώ πέρα το φαινόμενο, σε αυτές τις δύο καλλιέργειες, έχει περιοριστεί. Ήταν αποτελεσματικοί οι ψεκασμοί που έγιναν.

Με την ευκαιρία, να απαντήσω και στην παρατήρησή σας για τη δυνατότητα ψεκασμών με drone. Δεν επιτρέπεται αυτή τη στιγμή στην Ελλάδα, παρά μόνο σε εξαιρετικές περιπτώσεις. Βεβαίως, είναι κάτι που κάποια στιγμή μπορούμε να το δούμε, ανάλογα με το τι είναι επιτρεπτό και τι όχι, τι γίνεται και σε άλλες ευρωπαϊκές χώρες. Όμως, να ξέρετε ο ψεκασμός ο επίγειος πολλές φορές είναι πιο αποτελεσματικός, ακριβώς επειδή υπάρχει δυνατότητα καλύτερης κάλυψης του φυτού. Σε κάθε περίπτωση όμως, για τις δύο αυτές καλλιέργειες έγινε ό,τι έπρεπε να γίνει και απ’ ό,τι φαίνεται έχει περιοριστεί το πρόβλημα.

Τώρα, σε σχέση με τον καπνό, όπως ανέφερα και προηγουμένως, για να γίνει κατανοητό στον κόσμο που μας ακούει, τρεις είναι οι δυνατότητες που έχει το Υπουργείο Αγροτικής Ανάπτυξης.

Η μία είναι μέσα από τον ΕΛΓΑ, μέσα από τον Κανονισμό του ΕΛΓΑ, που όπως είπαμε -και παραδεχθήκατε κι εσείς- η επικαιροποίηση δεν ξέρω πού θα καταλήξει, αλλά αυτή τη στιγμή δεν είναι μέσα στους ασφαλιστικούς κινδύνους οι συγκεκριμένες ασθένειες.

Η άλλη περίπτωση είναι από τις κρατικές οικονομικές ενισχύσεις, αλλά με συγκεκριμένες προϋποθέσεις -τις ξέρετε-, που βεβαίως αποτελεσματικά έχουν λειτουργήσει αρκετές φορές.

Και το τελευταίο εργαλείο, το οποίο είναι σημαντικό αλλά δεν είναι ατελείωτο, για το Υπουργείο μας είναι η λεγόμενη ενίσχυση de minimis, δηλαδή ουσιαστικά η ενίσχυση του εισοδήματος των αγροτών.

Να αναφέρω μόνο ότι πέρυσι δόθηκαν από τον ΕΛΓΑ 350 εκατομμύρια σε αποζημιώσεις για καλλιέργειες μέσω καιρικών φαινομένων πολύ ισχυρών και ακραίων τα οποία είχαμε, ενώ οι εισφορές προς τον ΕΛΓΑ ήταν 160 εκατομμύρια. Καταλαβαίνετε ότι αυτό δείχνει το ενδιαφέρον της Κυβέρνησης πραγματικά για να αποκατασταθούν οι ζημιές, να στηριχθούν οι αγρότες σε μια πολύ δύσκολη περίοδο.

Το ίδιο προτιθέμεθα να κάνουμε, όπου υπάρχει ανάγκη. Βεβαίως, όπως σας είπα, λελογισμένα. Οπότε, αυτό που μπορώ να καταθέσω αυτή τη στιγμή είναι ότι παρακολουθούμε το φαινόμενο, ότι παρακολουθούμε την εξέλιξή του. Μακάρι το τελικό αποτέλεσμα να είναι μικρότερο από τη ζημιά που αυτή τη στιγμή διαφαίνεται.

Σε κάθε περίπτωση, το Υπουργείο όπως πάντα, όπως σε κάθε περίπτωση έτσι και σε αυτή, θα εξαντλήσει τις δυνατότητες που έχει, για να στηρίξει τους αγρότες μας.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Προχωρούμε στη συζήτηση της δεύτερης με αριθμό 933/25-7-2022 επίκαιρης ερώτησης δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Αγροτικής Ανάπτυξης και Τροφίμων, με θέμα: «Κυβερνητική αδράνεια για Nutri-Score που απειλεί το ελαιόλαδο».

Στην ερώτηση θα απαντήσει, επίσης, ο Υπουργός Αγροτικής Ανάπτυξης και Τροφίμων κ. Γεωργαντάς.

Κύριε συνάδελφε, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, πρόκειται για το colpo grossο των πολυεθνικών των τροφίμων ενάντια στα παραδοσιακά προϊόντα. Τι γίνεται, δηλαδή, με το Nutri-Score; Βάζει μια σήμανση στα προϊόντα, τα πραγματικά υγιεινά προϊόντα, όπως το ελαιόλαδο, το εξαιρετικά παρθένο, το βιολογικό και το κατατάσσει σε χειρότερη αξιολόγηση, ότι δηλαδή είναι πιο ανθυγιεινό από τις διάφορες κόλες και από διάφορα άλλα συνθετικά προϊόντα. Το κριτήριό τους είναι πόσο λίπος, πόση ζάχαρη μπορεί να έχει ένα προϊόν. Αντικαθιστώντας τα όλα αυτά με συνθετικά, χημικά, επικίνδυνα προϊόντα βγαίνουν τρομερά υγιεινά τα προϊόντα τους.

Αυτό το προωθούν όλες οι μεγάλες πολυεθνικές εταιρείες των τροφίμων «NESTLE», «DANONE», «MARS», «LIDL», «CARREFOUR», «DELHAIZE», «COFFEELAND». Οι τελευταίες αλυσίδες σουπερμάρκετ το έχουν εφαρμόσει ήδη στα προϊόντα τους.

Κυνηγάω την Κυβέρνησή σας εδώ και ενάμιση χρόνο, κύριε Υπουργέ. Εδώ και ενάμιση χρόνο! Φέρνω τους Υπουργούς και τον προκάτοχό σας εδώ πέρα, επιτέλους για να κάνετε το παραμικρό για το Nutri-Score.

Είχε έρθει ο προκάτοχός σας και είχε δεσμευτεί να υιοθετήσει την πρότασή μου για άμεση συνεδρίαση των Επιτροπών Παραγωγής και Εμπορίου και Εξωτερικών Υποθέσεων, να έρθουν οι Ευρωβουλευτές και να γίνει ένα σχέδιο αντιμετώπισης του τρομερού αυτού κινδύνου για την ελληνική παραγωγή αλλά και για τη δημόσια υγεία. Δεσμεύτηκε -στη θέση σας καθόταν- και δεν έκανε τίποτε γι’ αυτό. Ποτέ δεν συνήλθαν αυτές οι επιτροπές γι’ αυτό το θέμα.

Είπε ότι θα γίνει μια επιτροπή. Έγινε η επιτροπή. Μαθαίνω ότι έναν χρόνο μετά, τον Απρίλιο του 2022, εσείς ανακοινώνετε ότι σχεδιάζετε με βάση τα πορίσματα της επιτροπής να δείτε τις συνέπειές του και τα λοιπά και ακόμα σχεδιάζετε να δείτε τους ομολόγους σας από τον ευρωπαϊκό Νότο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μια μικρή ανοχή, κυρία Πρόεδρε.

Το θέμα, κύριε Υπουργέ, λήγει τον Σεπτέμβρη. Είναι το τελευταίο τρίμηνο, βγαίνει η πρόταση της επιτροπής. Ξέρετε τι λέει ο πρόεδρος, ο επικεφαλής της συμβουλευτικής σας επιτροπής; Ότι το σύστημα είναι άδικο, αλλά δεν μπορούμε να αλλάξουμε πολλά.

Πάτε για ήττα, κύριε Υπουργέ; Τι έχετε κάνει ενάμιση χρόνο που φέρνω αυτό το ζήτημα; Τι έχετε κάνει απέναντι στο ελαιόλαδο, στους παραγωγούς, στη φέτα, σε όλα τα παραδοσιακά προϊόντα; Θα κερδίσουν οι κόλες και τα άλλα συνθετικά; Τι έχετε κάνει και τι θα κάνατε μέχρι τον Σεπτέμβρη για να ανατραπεί το Nutri-Score; Αυτό είναι το απλό ερώτημα.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κυρία Πρόεδρε.

Κύριε συνάδελφε, έξω από την όποια πρότασή σας για μια συνεδρίαση στην Επιτροπή Εμπορίου και για την ανάλυση των θέσεων -και τον συντονισμό ίσως- την οποία την ακούω τώρα και θα σας απαντήσω επί αυτής στο αμέσως επόμενο διάστημα, η χώρα μας έχει κάνει πράγματι ό,τι έπρεπε να κάνει και σε επίπεδο των οργανισμών που μπορούν να υποστηρίξουν τα αιτήματά μας, αλλά και σε επίπεδο συμμαχιών σε ευρωπαϊκό επίπεδο.

Όπως ξέρετε ο ΕΦΕΤ έχει έντονη δραστηριότητα και κινητικότητα πάνω σε αυτό το ζήτημα, με συνεχείς παρεμβάσεις και συνεργασίες.

Η χώρα μας μόλις πριν από δέκα μέρες ανακοίνωσε ότι από κοινού με την Ιταλία, την Κύπρο, την Ουγγαρία και τη Ρουμανία κατέθεσε συγκεκριμένο κείμενο με θέσεις τις οποίες είχε βεβαίως καταθέσει και νωρίτερα -αλλά πλέον αυτό γίνεται συντονισμένα- ακριβώς επειδή θέλουμε να γίνει κατανοητό ότι η σημασία αυτής της επισήμανσης που πρέπει να γίνει στο εμπρόσθιο μέρος των τροφίμων, πρέπει να γίνει ως μια πληροφόρηση προς τον καταναλωτή για τη θρεπτική αξία του προϊόντος και όχι ως παρότρυνση για την αγορά του ή όχι, μέσα από σχεδιασμούς οι οποίοι σωστά αναφέρετε ότι επιχειρούνται από κάποιες πλευρές.

Είμαστε, λοιπόν, απολύτως συντονισμένοι και βεβαίως και με τους εκπροσώπους των ελληνικών προϊόντων, των τροφίμων, των μεταποιητών αλλά και των εξαγωγέων, σε συνεχή επικοινωνία για ένα ζήτημα που είναι πολύ μεγάλο. Απ’ ό,τι φαίνεται, θα πάει λίγο πιο πίσω, γιατί υπάρχουν αντιδράσεις. Στο τέλος του έτους θα υπάρχουν οι όποιες προτάσεις για να ακολουθήσει νομοθετική πρωτοβουλία στη συνέχεια, αλλά αυτό δεν σημαίνει ότι εμείς δεν πράττουμε ό,τι πρέπει σε συνεργασία με όλους τους εμπλεκόμενους φορείς, για να προστατεύσουμε ακριβώς ελληνικά προϊόντα με υψηλή θρεπτική αξία, τα οποία με βάση τις θέσεις κάποιων, ίσως βρεθούν σε θέση η οποία είναι δυσμενέστερη απ’ αυτή που τους αναλογεί με βάση και τη διατροφική τους αξία, αλλά και τον χαρακτηρισμό τους σε πολλές περιπτώσεις ως προϊόντων ονομασίας προέλευσης.

Στη δευτερολογία μου θα μπορέσω να σας πω λεπτομέρειες.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε Υπουργέ.

Κύριε συνάδελφε, έχετε τον λόγο για τρία λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, διαβάζω ξανά τις δηλώσεις του κ. Ζαμπέλα, του Προέδρου του ΕΦΕΤ, που μας λέτε ότι χειρίζεται αυτή την υπόθεση. «Είναι ένα σύστημα άδικο, αλλά δυστυχώς δεν μπορούμε να αλλάξουμε πολλά».

Εσείς, δηλαδή, υιοθετείτε τη δήλωση αυτή του κ. Ζαμπέλα; Αυτή είναι η γραμμή σας; Εκτιμάτε ότι η μάχη αυτή έχει χαθεί; Αυτό μας λέει ο κ. Ζαμπέλας που μας λέτε ότι χειρίζεται το θέμα.

Επίσης, δεν ξέρω αν είναι από τον κ. Ζαμπέλα, αλλά σύμφωνα με τον κ. Ζαμπέλα έχει ανατεθεί στο Γεωπονικό Πανεπιστήμιο έρευνα καταναλωτών που είναι σε επεξεργασία για το σύστημα του Nutri-Score, η οποία θα ολοκληρωθεί πιθανότατα στο τέλος Μαΐου, μας έλεγε. Δεν ξέρω τι έχει γίνει, αν μπορείτε να μας ενημερώσετε. Από τα συμπεράσματα της μελέτης θα εξαρτηθεί η διαμόρφωση πλέον της θέσης μας. Τον Μάιο του 2022 ήταν αυτό. Δεν ξέρω αν έχει καν ολοκληρωθεί αυτή η μελέτη. Τι περιμένετε για να διαμορφώσετε τις θέσεις σας; Έχω φέρει αυτό το ζήτημα εδώ και ενάμιση χρόνο. Φαντάζομαι οι υπηρεσίες να το ήξεραν λίγο πιο πριν, το ελπίζω δηλαδή.

Η πρότασή μου για συνεδρίαση των Επιτροπών Παραγωγής και Εμπορίου και Ευρωπαϊκών Υποθέσεων δεν ήταν για να γίνει το ’22, ήταν για να γίνει τον Απρίλη του ’21, όταν υπήρχε χρόνος.

Να δούμε λίγο τι κάνουν άλλες χώρες; Ιταλία: Αντίστοιχα προβλήματα με εμάς. Δεν βγάζει μόνο ανακοινώσεις μαζί με τρεις άλλες χώρες από τις είκοσι επτά. Η Ιταλική Αρχή Ανταγωνισμού ξεκίνησε έρευνα κατά του γαλλικού κολοσσού των σουπερμάρκετ «CARREFOUR» και άλλων εταιρειών τροφίμων σε όλη την Ευρώπη που έχουν αρχίσει να επισημαίνουν το νέο σύστημα προϊόντων που πωλούνται στην Ιταλία.

Επίσης, η Ιταλία προωθεί εδώ και πάνω από έναν χρόνο την πρότασή της για το Nutrinform, τη δική της σήμανση προϊόντων. Ο προκάτοχός σας έλεγε ότι αυτό θα κάνει και η Ελλάδα. Θέλει να φέρει αντιπρόταση. Στο Πανεπιστήμιο Θεσσαλίας έχουν φτιάξει δικό τους σύστημα. Δεν ξέρω αν είναι το καλύτερο ή όχι. Κάποιος πρέπει να το κρίνει. Ξέρω, όμως, ότι υπάρχει υλικό για να δουλέψετε.

Για ποιον λόγο δεν χρησιμοποιείτε όλα αυτά τα εργαλεία, δεν τα ενεργοποιείτε και αφήνετε τις πολυεθνικές να επελαύνουν απέναντι στο ελαιόλαδο, στη φέτα και στα άλλα προϊόντα από τα οποία εξαρτάται το βιος τόσων πολλών μικρών Ελλήνων παραγωγών; Αυτό είναι το ερώτημα. Θα αφήσετε όμηρους τους καταναλωτές, τους πολίτες απέναντι σε ψευδή σήμανση, η οποία θα τους κάνει να νιώθουν ότι αγοράζουν προϊόντα για το καλό τους και τελικά μόνο καλό δεν θα έχουν, γιατί αυτά τα προϊόντα είναι τόσο συνθετικά και τόσο πολυπαραγοντικά επηρεάζουν αρνητικά την υγεία, που προφανώς θετικό δεν θα κάνουν;

Σας καλούμε έστω την ύστατη στιγμή να έχετε μια ενεργή και όχι παθητική στάση απέναντι σ’ αυτό, να είστε αποτελεσματικοί στην αποτροπή. Το να μας λέτε ότι βγάλατε ανακοίνωση μαζί με άλλες τρεις χώρες, συγγνώμη, αλλά δεν αποτελεί κάποιο νέο. Έχουν βγει παρόμοιες ανακοινώσεις και με περισσότερες χώρες το προηγούμενο χρονικό διάστημα και με τη συμμετοχή της Ελλάδας. Θα κάνετε κάτι αποτρεπτικό; Δεν μας ενδιαφέρει να κάνετε για το θεαθήναι δύο κινήσεις. Να σταματήσετε το Nutri-Score. Είναι εφικτό, γιατί είναι τόσο προδήλως παράνομο απέναντι στο δημόσιο συμφέρον κάθε Ευρωπαίου πολίτη, αλλά και των παραγωγών.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ κι εγώ, κύριε συνάδελφε.

Κύριε Υπουργέ έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε συνάδελφε, όπως είπατε στην αρχή της τοποθέτησής σας, είναι σε εξέλιξη η συζήτηση για τις τελικές προτάσεις οι οποίες θα γίνουν περί τα τέλη του έτους. Δεν υπάρχει απλά το κοινό δελτίο Τύπου τεσσάρων χωρών με τις οποίες έχουμε καταλήξει σε κοινές επιδιώξεις. Υπάρχει ουσιαστική προεργασία. Αν παρακολουθούσατε τις δράσεις του Υπουργείου, θα βλέπατε ότι προ τριμήνου συναντήθηκα με την Πρέσβη της Ιταλίας, με την οποία ουσιαστικά το θέμα συζήτησής μας ήταν οι κοινές δράσεις, η συμπόρευση στο θέμα αυτό, έτσι ώστε να επιτύχουμε όσο το δυνατόν καλύτερα αποτελέσματα, ακριβώς επειδή έχουμε συμφέροντα σε σχέση με συγκεκριμένα προϊόντα τα οποία κατά βάση ταυτίζονται.

Αυτό το οποίο είναι σε εξέλιξη αυτή τη στιγμή είναι μια έρευνα η οποία γίνεται από την Ευρωπαϊκή Επιτροπή σε όλα τα κράτη-μέλη, έτσι ώστε για να διαπιστωθεί με ποιον τρόπο οι καταναλωτές επιθυμούν να ενημερώνονται σε σχέση με τη διατροφική αξία των προϊόντων. Σε αυτή την έρευνα συμμετείχε και η χώρα μας. Χθες βγήκε δελτίο Τύπου από τον ΕΦΕΤ που αναφέρεται στα αποτελέσματα αυτής της έρευνας για τη χώρα.

Για να γίνει κατανοητό σε όσους μπορεί να μην έχουν την απόλυτη γνώση αυτού του ζητήματος, το οποίο είναι σε εξέλιξη, η κεντρική θέση της χώρας μας, η οποία, όπως σας είπα, ταυτίζεται και με άλλες χώρες και έτσι επιδιώκουμε να τη στηρίξουμε, είναι ότι η διατροφική επισήμανση του εμπρόσθιου πεδίου δεν θα πρέπει να αποτιμά συνολικά ένα τρόφιμο παροτρύνοντας ή μη στην κατανάλωση, αλλά να βοηθά τον καταναλωτή να κατανοήσει τις πληροφορίες σχετικά με τη θρεπτική του σύσταση. Βεβαίως σε αυτό είναι αναγκαίο να υπάρχει και η διατροφική εκπαίδευση, αλλά πρέπει επίσης το κάθε τρόφιμο να εξετάζεται ως μέρος του ευρύτερου πλαισίου των καθημερινών απαιτήσεων μιας υγιεινής διατροφής και το ενιαίο σχήμα επίσης πρέπει να σέβεται τη διατροφική κουλτούρα και τις τυπικές δίαιτες κάθε κράτους-μέλους και να μην εισάγει διακρίσεις εις βάρος παραδοσιακών τροφίμων.

Αυτή τη θέση, όπως σας τη λέω με έναν γενικό τρόπο τώρα, αυτή την προσέγγιση υποστηρίζουμε όπου γίνονται οι διεργασίες με βάση και τις συμμαχίες που καταλαβαίνετε πόσο σημαντικές είναι σε ένα τόσο σημαντικό θέμα. Βεβαίως εγώ δεν έχω καμμία αντίρρηση να γίνει και μια συζήτηση τον Σεπτέμβριο στην Επιτροπή Εμπορίου, για να ακουστεί ό,τι πρόσθετο, ό,τι καινούργιο μπορεί να ενισχύσει αυτή την προσπάθεια, στη στόχευση της οποίας νομίζω ότι συμφωνούμε όλοι.

Εγώ, λοιπόν, το διάστημα που έχω την ευθύνη του Υπουργείου, φρόντισα αυτές τις συμμαχίες της χώρας μας να τις διευρύνω και να τις ενισχύσω και ακριβώς το κοινό δελτίο Τύπου, που δεν είναι απλά ένα κοινό δελτίο Τύπου με τις θέσεις μας, το οποίο, όπως είπατε, στις 18 Ιουλίου διαβιβάστηκε στην επιτροπή από τις τέσσερις χώρες που προανέφερα, αποτυπώνει την κορύφωση μιας διεργασίας η οποία έχει γίνει. Θα έχουμε την ευκαιρία να σας την αποτυπώσω στην επιτροπή, που δεσμεύομαι ότι θα φροντίσω να συνεδριάσει. Θα κάνω αίτημα για συνεδρίαση τον Σεπτέμβριο ή όταν θα είναι εφικτό αυτό να γίνει από τον Πρόεδρο και βεβαίως επιστημονικά μπορεί να διαφαίνεται ότι στο τέλος μπορεί το όποιο αποτέλεσμα να έχει έναν συμβιβασμό ανάμεσα στις χώρες, όμως εμείς πολιτικά οφείλουμε μέχρι τελευταία στιγμή να διεκδικούμε όλα τα ζητήματα τα οποία θεωρούμε ότι ισχυροποιούν τα συμφέροντα της χώρας μας και αυτό θα κάνουμε με κάθε τρόπο.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριοι συνάδελφοι, η πρώτη με αριθμό 5685/223/7-6-2022 ερώτηση και αίτηση κατάθεσης εγγράφων του κύκλου των αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Θα αξιοποιήσετε επιτέλους τις προτάσεις του ΠΑΣΟΚ - Κίνημα Αλλαγής και τη μελέτη για την Κοινωνική Κατοικία που εκπονήθηκε από το 2014;», δεν θα συζητηθεί κατόπιν συνεννόησης.

Δεν θα συζητηθεί λόγω αναρμοδιότητας η πρώτη με αριθμό 931/22-7-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Θα τηρήσετε επιτέλους τις δεσμεύσεις σας για την άμεση δημοπράτηση του ώριμου έργου του νέου Δικαστικού Μεγάρου Ηρακλείου;».

Επίσης, δεν θα συζητηθεί λόγω αναρμοδιότητας η τρίτη με αριθμό 932/22-7-2022 επίκαιρη ερώτηση δεύτερου κύκλου της Βουλευτού Β3΄ Νότιου Τομέα Αθηνών του Κινήματος Αλλαγής κ. Αντωνίας (Τόνιας) Αντωνίου προς τον Υπουργό Υποδομών και Μεταφορών, με θέμα: «Αποτελεσματική αξιοποίηση των στελεχών που εργάζονται ως ΙΔΟΧ στο πεδίο της αποκατάστασης επιπτώσεων φυσικών καταστροφών».

Θα συζητηθεί τώρα η τρίτη με αριθμό 919/19-7-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Να κλείσει το Αττικό Ζωολογικό Πάρκο».

Στην ερώτηση θα απαντήσει ο Υφυπουργός Περιβάλλοντος και Ενέργειας κ. Αμυράς.

Κύριε συνάδελφε, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, με βάση τις ορθές πρακτικές της οδηγίας 1999/2022 για τους ζωολογικούς κήπους και συγκεκριμένα τον όρο 3.3.1, θα πρέπει να κλείνουν οι ζωολογικοί κήποι σε περίπτωση μη συμμόρφωσης με τα μέτρα διατήρησης που περιλαμβάνονται στο άρθρο 3 της οδηγίας.

Ορίζεται, λοιπόν, σε συμφωνία με την οδηγία, ότι ένας ζωολογικός κήπος, όταν δεν πληροί τις νόμιμες απαιτήσεις, οι αρμόδιες αρχές των κρατών-μελών προχωρούν στο κλείσιμό του για το κοινό και τα ζώα που ανήκουν στον κλειστό ζωολογικό κήπο θα πρέπει να μετεγκατασταθούν δεόντως, οι δε συνθήκες διαβίωσης και μεταχείρισής τους να εναρμονίζονται με τους στόχους της οδηγίας της Ευρωπαϊκής Ένωσης για τους νομικούς κήπους.

Τι έχουμε στο Αττικό Πάρκο; Έχουμε ζώα που φωνάζουν, περπατάνε νευρικά πέρα δώθε, αυτοτραυματίζονται, πηδάνε φράχτες, σπρώχνουν, μασάνε σίδερα, σπάνε τζάμια, λυγίζουν λαμαρίνες και ξεφεύγουν με κάθε δυνατή ευκαιρία. Είχαμε πρόσφατα τη θανάτωση του Μπαζού, του χιμπατζή. Και μάλιστα, κύριε Υπουργέ, είδα την απάντηση της κτηνιατρικής υπηρεσίας που αναφέρει ότι ήταν ζώο υψίστης επικινδυνότητας και γι’ αυτό έπρεπε να θανατωθεί.

Διαβάζουμε, λοιπόν, εδώ πέρα τα πρωτόκολλα και τους κανονισμούς της Ευρωπαϊκής Ένωσης περί Ζωολογικών Κήπων και Ενυδρείων. Ανακαλύπτουμε, ως εκ θαύματος, ότι οι χιμπατζήδες δεν εντάσσονται στα επικίνδυνα αυτά είδη. Οπότε, πραγματικά αναρωτιέμαι και για τις κτηνιατρικές υπηρεσίες και την έκθεσή τους και για το τι γίνεται στο Αττικό Πάρκο.

Είναι ξεκάθαρο. Έχουμε ζώα σε άθλιες συνθήκες, που επιβιώνουν με ψυχοφάρμακα, όπως καταγγέλλει και η Πανελλαδική Φιλοζωική και Περιβαλλοντική Ομοσπονδία σε ένα πολύ αναλυτικό της υπόμνημα, με πάρα πολλά ερωτήματα. Φαντάζομαι ότι θα το έχετε λάβει.

Το θέμα είναι πότε θα εφαρμόσετε τη νομοθεσία και θα κλείσετε το Αττικό Πάρκο και οποιονδήποτε χώρο δεν τηρεί τις προδιαγραφές για τα ζώα. Κατά τη γνώμη μου, θα πρέπει να κλείσουν όλοι οι ζωολογικοί κήποι έτσι κι αλλιώς. Αυτή είναι η δικιά μου άποψη. Όμως, εδώ πέρα έχουμε ξεκάθαρη παραβίαση οδηγιών, ανεξαρτήτως γνώμης και ιδεολογίας. Θα ήθελα, δηλαδή, να δω τη χώρα μου να εφαρμόζει αυτά που κατά τα άλλα έχει συνυπογράψει στο Ευρωπαϊκό Συμβούλιο και στο Ευρωπαϊκό Κοινοβούλιο και στις διαπραγματεύσεις.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υφυπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ πολύ, κυρία Πρόεδρε.

Αγαπητέ συνάδελφε, πριν μιλήσω για την περίπτωση του Αττικού Ζωολογικού Πάρκου, επιτρέψτε μου -κι εσείς, κυρία Πρόεδρε, αν μου δίνετε τη δυνατότητα- να απαντήσω στον κ. Αρσένη, γιατί δυο μέρες ψάχνω να του δώσω την απάντηση -και χθες στην Ολομέλεια και προχθές στην επιτροπή- για τα «απάτητα βουνά». Να ενημερώσω, επίσης, το Σώμα, γιατί χθες το βράδυ κατά την ομιλία μου έτυχε να μην είστε μέσα στην Αίθουσα, ανακοίνωσα ότι και τα Άγραφα μπαίνουν στη μεταρρύθμιση των «απάτητων βουνών». Δηλαδή, έχουμε μία συνολική έκταση στα δυτικά στην περιοχή των δυτικών Αγράφων ογδόντα πέντε τετραγωνικών χιλιομέτρων και άλλα δέκα τετραγωνικά χιλιόμετρα σε μία περιοχή που δεν είναι «NATURA» στη νότια περιοχή της Δημοτικής Ενότητας των Αγράφων.

Έτσι, λοιπόν, έχουμε το έβδομο βουνό, κυρία Πρόεδρε, στο οποίο απαγορεύεται η διάνοιξη οποιουδήποτε δρόμου και η κατασκευή οποιασδήποτε τεχνητής επιφάνειας. Έχουμε τον Σμόλικα, το δεύτερο ψηλότερο βουνό της χώρας, έχουμε την Τύμφη, έχουμε τα Λευκά Όρη, έχουμε τον Ταΰγετο, έχουμε ο όρος Χατζή στη Θεσσαλία, έχουμε τον Σάο ή αλλιώς Φεγγάρι στη Σαμοθράκη και τώρα πια στην οικογένεια των «απάτητων βουνών» εισέρχονται και τα Άγραφα. Πιστεύω να σας χαροποιεί, διότι είστε ένας από τους ελάχιστους μέσα σε αυτό το Κοινοβούλιο που έχει ασχοληθεί με το θέμα διαχρονικά.

Και μια απάντηση στο άλλο ερώτημα που θέσατε για τα «απάτητα βουνά». Είπατε ότι είναι προσωρινή η προστασία και ότι θα λήξει. Όχι. Αυτά τα βουνά και ο τρόπος που θεσμικά τα θέτουμε σε προστασία είναι οι υπουργικές αποφάσεις και η ισχύς αυτών των αποφάσεων είναι δύο συν ένα χρόνια. Όμως, τα έχουμε δώσει στους μελετητές που συντάσσουν και καταρτίζουν τώρα τις ειδικές περιβαλλοντικές μελέτες, οι οποίες θα μας οδηγήσουν σύντομα -του χρόνου- να έχουμε προεδρικά διατάγματα για όλες τις περιοχές «NATURA».

Άρα, κύριε Αρσένη, να θεωρείτε βέβαιο ότι όπως εσείς ενδιαφέρεστε, άλλο τόσο και επιτρέψτε μου να πω ότι -ενδεχομένως λόγω θέσης ευθύνης, όχι σε προσωπικό επίπεδο, εγώ ακόμη περισσότερο- ενδιαφερόμαστε και εμείς να διασφαλίσουμε σε αυτά τα βουνά τον μη κατακερματισμό τους από δρόμους.

Έρχομαι τώρα στο Αττικό Ζωολογικό Πάρκο. Σας λέω κι εγώ εξαρχής τη δική μου προσωπική άποψη. Όπως είπατε εσείς τη δική σας προσωπική άποψη, έτσι λέω κι εγώ τη δική μου προσωπική άποψη, όχι του Υφυπουργού, του Αμυρά. Αυτοί οι χώροι και αυτά τα ζωολογικά πάρκα δεν έχουν καμμία θέση στη σύγχρονη εποχή. Ανήκουν σε άλλον αιώνα, ανήκουν σε άλλες εποχές, όταν η εκπαίδευση και η ευαισθητοποίηση των ανθρώπων για τον τρόπο ευζωίας ή μη της άγριας πανίδας ήταν διαφορετική. Άρα ξεκινάω ευθαρσώς για να σας πω τη δική μου άποψη.

Πάμε να δούμε, όμως, τώρα πώς χειριζόμαστε το συγκεκριμένο ζήτημα μετά τη διαφυγή και θανάτωση του χιμπατζή. Πρώτα απ’ όλα να τονίσω το εξής. Γιατί το βασικό σας ερώτημα είναι ότι καλείτε εμάς, το Υπουργείο Περιβάλλοντος, να κλείσουμε το Αττικό Ζωολογικό Πάρκο. Το Αττικό Ζωολογικό Πάρκο δεν αδειοδοτήθηκε από εμάς. Αδειοδοτήθηκε από την περιφέρεια σύμφωνα με νόμο μιας δεκαετίας πριν, τον ν.4071/2012. Η περιφέρεια είναι υπεύθυνη για την αδειοδότηση, για την αφαίρεση της αδείας, για το να ελέγχει αν τηρούνται ή όχι οι όροι της λειτουργίας. Κανένα Υπουργείο δεν μπορεί να κλείσει μια οποιαδήποτε επιχείρηση, διότι το Αττικό Ζωολογικό Πάρκο αδειοδοτήθηκε ως μία επιχείρηση με οικονομικό αντικείμενο.

Πάμε να δούμε λίγο, όμως, από την πλευρά του Υπουργείου Περιβάλλοντος πώς αντιδράσαμε, τι κάναμε και με ποιον τρόπο διερευνήσαμε αυτό το περιστατικό και τι έβγαλε αυτή η διερεύνηση.

Αμέσως την επόμενη μέρα του περιστατικού απέστειλα δύο έγγραφα, ένα προς τη Γενική Διεύθυνση Αγροτικής Οικονομίας Κτηνιατρικής και Αλιείας της Περιφέρειας Αττικής και το δεύτερο προς το Αττικό Ζωολογικό Πάρκο και ζητούσα άμεση ενημέρωση και από τις δύο πλευρές για τις συνθήκες κάτω από τις οποίες έλαβε χώρα αυτό το θλιβερό περιστατικό -αυτό το πολύ άσχημο περιστατικό, παράδειγμα προς αποφυγή- για την τήρηση του πρωτοκόλλου ασφαλείας, για την αναγκαιότητα που οδήγησε στη θανάτωση του ζώου, για την προέλευση των συγκεκριμένων ζώων, την αλληλεπίδρασή τους και τη διασφάλιση της ασφάλειας των επισκεπτών και των εργαζομένων του πάρκου.

Εμείς, λοιπόν, κύριε Αρσένη, στείλαμε και τη μεθεπομένη ένα κλιμάκιο εμπειρογνωμόνων στο Αττικό Ζωολογικό Πάρκο στο πλαίσιο της δικής μας αρμοδιότητας. Συμμετείχαν ο Προϊστάμενος του Τμήματος Διαχείρισης Άγριας Ζωής και Θήρας του Υπουργείου μας, ο κ. Μπόκαρης, η υπεύθυνη του Γραφείου Διεθνών Συμβάσεων CITES Αττικής και η Προϊσταμένη του Γραφείου Θήρας του Δασαρχείου Πεντέλης, ενώ συμμετείχαν επικουρικά ο Δασάρχης Πεντέλης και η Προϊσταμένη του Τμήματος Ελέγχου της Εμπορίας και Διακίνησης Άγριας Ζωής και Ειδών CITES.

Τι κάναμε, σύμφωνα με την αρμοδιότητα που αποκλειστικά και μόνο έχουμε; Πρώτα απ’ όλα το κλιμάκιο ζήτησε τα νομιμοποιητικά έγγραφα για όλα τα ζώα. Και ιδιαίτερα μιας που μιλάμε φυσικά για το ζήτημα των χιμπατζήδων, εκεί φιλοξενούνταν στον συγκεκριμένο χώρο οκτώ χιμπατζήδες, πρωτεύοντα θηλαστικά του είδους «Pan troglodytes». Το Αττικό Πάρκο μάς έδωσε όλα τα απαραίτητα ενδοκοινοτικά πιστοποιητικά -όλα τα χαρτιά ήταν νόμιμα- για τις εμπορικές δραστηριότητες που ασκούν γι’ αυτά τα ζώα από τις αντίστοιχες διαχειριστικές αρχές.

Για τον χιμπατζή που θανατώθηκε, διαπιστώθηκε πως κατείχε το Αττικό Πάρκο το απαραίτητο ενδοκοινοτικό πιστοποιητικό από τη διαχειριστική αρχή της Γαλλίας. Ο χώρος διαβίωσης των χιμπατζήδων είχε κατασκευαστεί το 2008. Στην είσοδο του χώρου διαβίωσης υπήρχε αναρτημένη πινακίδα με το πρωτόκολλο ασφαλείας των ζώων. Όλα τα ζώα ήταν σε καλή κατάσταση υγιεινής. Είχαν περιοριστεί εντός ενός εσωτερικού χώρου που αποτελείται από έξι δωμάτια διαβίωσης.

Αυτός ο χώρος των χιμπατζήδων ο εσωτερικός έχει μια έκταση εκατόν σαράντα τετραγωνικών μέτρων. Ο εξωτερικός χώρος αποτελείται από μια περιφραγμένη έκταση περίπου δύο στρεμμάτων και η περίφραξη -που έχει μεγάλη σημασία, γιατί από εκεί έφυγε ο χιμπατζής κι εκεί εμείς δώσαμε έμφαση- διαπιστώσαμε ότι εκτείνεται στις τρεις πλευρές του εξωτερικού χώρου, έχει ύψος περίπου τεσσάρων μέτρων με το ανώτερο τμήμα να είναι κεκλιμένο. Το ανώτερο κεκλιμένο τμήμα τής μιας πλευράς είναι περιφραγμένο και είναι καλυμμένο με λαμαρίνα και όταν βρισκόταν εκεί το κλιμάκιο γίνονταν κάποιες εργασίες και τοποθετούσαν φύλλα λαμαρίνας και στις υπόλοιπες τρεις πλευρές.

Η περίφραξη η υφιστάμενη αποτελείτο και αποτελείται ακόμα από διχτυωτό πλέγμα και σε όλη την περίμετρο της περίφραξης διέρχονται οριζοντίως ηλεκτροφόρα σύρματα, ενώ υπάρχει κι ένα ηλεκτροφόρο σύρμα στο ανωτέρω τελείωμα της περίφραξης. Και στην τέταρτη πλευρά, εκεί που υπάρχει θέαση από τους επισκέπτες, υπάρχει μια τάφρος πλάτους τεσσάρων μέτρων περίπου, καθώς οι χιμπατζήδες δεν κολυμπούν και υπήρχαν εκατέρωθεν αυτής της τάφρου ηλεκτροφόρα καλώδια, τρεις σειρές εξωτερικά και δύο διπλές εσωτερικά.

Εμείς ζητήσαμε άμεσες βελτιωτικές ενέργειες. Ζητήσαμε να τοποθετηθούν παραπάνω ηλεκτροφόρα σύρματα στο ανώτερο μέρος της περίφραξης και μια ακόμη σειρά ηλεκτροφόρων ασυρμάτων εσωτερικά της περίφραξης και της τάφρου. Ο υπεύθυνος του πάρκου ζήτησε οδηγίες για τη βελτίωση της ασφάλειας του χώρου, μετά τις δικές μας παρατηρήσεις, και από τους συντονιστές της Ευρωπαϊκής Ένωσης των Ζωολογικών Κήπων και των Ενυδρείων και από τον κτηνίατρο του αντίστοιχου πάρκου στην Κοπεγχάγη, που είναι Έλληνας και ειδικεύεται στο θέμα των χιμπατζήδων. Παλιότερα στην Κοπεγχάγη είχαν αντίστοιχο περιστατικό, οπότε προσέφυγε σε εκείνον.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Τελειώνω, κυρία Πρόεδρε.

Από το Αττικό Πάρκο εστάλησαν τα έγγραφα, τα στείλαμε εμείς στην περιφέρεια και ζητήσαμε να διενεργήσουν και από την περιφέρεια βεβαίως, όπως και το έκαναν, ελέγχους και να μας δώσουν το πόρισμα. Δόθηκαν αυτά στην υπηρεσία, τα αξιολογούμε και πολύ σύντομα θα προχωρήσουμε στην ανακοίνωση των αποφάσεών μας.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ, κύριε Υφυπουργέ.

Τον λόγο έχει ο κ. Κρίτων - Ηλίας Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, δεν αμφιβάλλω για τα «απάτητα βουνά» ότι εσείς έχετε ενδιαφέρον. Όμως ο κ. Σκρέκας ήταν πολύ χαρακτηριστικός στις δηλώσεις του. Είχα ακούσει τις δηλώσεις σας προηγουμένως. Ήταν πολύ χαρακτηριστικός στις δηλώσεις του, μίλησε για προσωρινό μέτρο κι αυτό προκαλεί ανησυχία και οι μελέτες επίσης καθυστερούν. Υπάρχει μια αίσθηση ότι ακόμα και αυτό το μοναδικό μέτρο που έχει πάρει αυτή η Κυβέρνηση για την προστασία της φύσης -γιατί κατά τα άλλα είναι μια περιβαλλοντική λαίλαπα- ακόμη και αυτό το πολεμάνε. Αυτή είναι η αίσθηση και φοβόμαστε για το ποιο είναι το μέλλον ακόμα και αυτού του μέτρου.

Τώρα κι εγώ συμφωνώ μαζί σας ότι δεν πρέπει να υπάρχουν οι ζωολογικοί κήποι. Η διαφορά είναι ότι εγώ είμαι ένας Βουλευτής της Αντιπολίτευσης. Εσείς είστε στην Κυβέρνηση κι έχετε τη νομοθετική πρωτοβουλία. Όταν έχετε κάποια θέση, φέρνετε τον αντίστοιχο νόμο. Δεν είναι απλά απόψεις που υποστηρίζεις. Είναι εξουσίες που σου έχουν δώσει οι πολίτες μέσω της ανάθεσης, για να αλλάξεις τα πράγματα με βάση απόψεις που υποστηρίζεις.

Οπότε θέλουμε να μας πείτε, αφού το υποστηρίζετε αυτό, ποιες θα είναι οι νομοθετικές πρωτοβουλίες που θα λάβετε, είτε μόνοι σας είτε σε συνεργασία με άλλα συναρμόδια Υπουργεία. Ποιες θα είναι οι νομοθετικές πρωτοβουλίες της Κυβέρνησης απέναντι σε ζωολογικούς κήπους και το Αττικό Πάρκο;

Θα ήθελα εδώ να επανέλθω με τα ερωτήματα της Πανελλαδικής Φιλοζωικής και Περιβαλλοντικής Ομοσπονδίας, γιατί είναι πολύ χαρακτηριστικά. Ο Μπαζού να θυμίσουμε ότι σκοτώθηκε, δολοφονήθηκε, χωρίς να έχει επιχειρηθεί κάτι διαφορετικό. Ρωτάει η ΠΦΠΟ γιατί δεν είχαν στο Αττικό Πάρκο όπλο με δίχτυ για να τον περιορίσουν και να προχωρήσουν έπειτα στην αναισθητική βολή; Πόσες βολές έκαναν με κανονικό όπλο μέχρι να το πετύχουν; Ο φροντιστής που έκανε χρήση του όπλου για αναισθησία ήταν κτηνίατρος, όπως προβλέπεται στη νομοθεσία; Ειρήσθω εν παρόδω, με τόσες χιλιάδες ζώα, δύο κτηνίατροι εμφανίζονται στο site του Αττικού Πάρκου να υπάρχουν. Δύο!

Ο φροντιστής, που δολοφόνησε τον χιμπατζή, είχε άδεια για τη χρήση καραμπίνας; Η Αστυνομία τι ενέργειες έκανε για το συμβάν; Γιατί δεν συνελήφθη ο ιδιοκτήτης του Αττικού Ζωολογικού Πάρκου κ. Λεζιέρ και οι υπεύθυνοι του Ζωολογικού Πάρκου για την εν ψυχρώ δολοφονία του χιμπατζή και για την έκθεση των πολιτών επισκεπτών σε κίνδυνο; Η Αστυνομία πήρε εικόνες και υλικό βίντεο από τις κάμερες του Αττικού Πάρκου ή και από άλλες κάμερες της περιοχής; Η Αστυνομία πήρε μαρτυρικές καταθέσεις των επισκεπτών που βρίσκονταν εκεί όταν έγινε το συμβάν; Δεν ζητήθηκε να κλείσει το Αττικό Πάρκο προς τους επισκέπτες, ώστε να γίνουν έρευνες των αρμόδιων υπηρεσιών, αρχών του ΥΠΕΝ -το δικό σας δηλαδή- κτηνιατρικής και περιφέρειας; Και γιατί συνεχίζεται κανονικά η λειτουργία και η επίσκεψη των παιδιών και οικογενειών, σαν να μην τρέχει τίποτα;

Τα ερωτήματα αυτά είναι πάρα πολύ απλά. Είναι με βάση την εφαρμογή των οδηγιών και των πρακτικών που έχουν υιοθετηθεί σε ευρωπαϊκό επίπεδο. Γι’ αυτό σας ρωτώ, αν πραγματικά εννοείτε ότι δεν πρέπει να υπάρχουν ζωολογικοί κήποι, αν πραγματικά το πιστεύετε, όπως είχατε δηλώσει παλιότερα.

Είχατε μιλήσει για τον ιδιοκτήτη του πάρκου ως επαγγελματία φιλόζωο το 2018. Ειπώθηκε ότι επαγγελματίας φιλόζωος δεν είναι αυτός που αφιλοκερδώς βοηθάει με όποιον τρόπο μπορεί τα ζώα αλλά αυτός που χρεώνει 10 ως 18 ευρώ το κεφάλι για να δει το κοινό άγριο ζώο σε αιχμαλωσία.

Τι θα κάνετε, λοιπόν, για να το αντιμετωπίσετε αυτό; Τι θα κάνετε για τους επαγγελματίες φιλόζωους; Έχετε τη νομοθετική πρωτοβουλία. Περιμένουμε απτά μέτρα και βέβαια περιμένουμε τις απαντήσεις στις πολύ συγκεκριμένες και τεκμηριωμένες ερωτήσεις της ΠΦΠΟ.

Θα καταθέσω στα Πρακτικά την έκθεση της ΠΦΠΟ με όλα τα ερωτήματα και την τεκμηρίωση.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ.

Τον λόγο έχει ο Υφυπουργός Περιβάλλοντος και Ενέργειας κ. Γεώργιος Αμυράς.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ πολύ, κυρία Πρόεδρε.

Αγαπητέ κύριε Αρσένη, το θέμα με τη διαφυγή και τη θανάτωση των τζάγκουαρ το 2018 το είχα φέρει στη Βουλή εγώ ως Βουλευτής και το ανησυχητικό είναι ότι έχουμε επαναλαμβανόμενα περιστατικά, έστω και με μια απόσταση χρόνου. Αυτό είναι πολύ ανησυχητικό. Ευθέως απαντώ σε όλα σας τα ερωτήματα.

Λέτε να χρησιμοποιήσουμε όλοι μας και οι τριακόσιοι νομοθέτες την ισχύ μας, τη δυνατότητά μας, να αλλάξουμε τα πράγματα. Πρέπει να γνωρίζουμε όλοι ότι και στην ευρωπαϊκή νομοθεσία δεν υπάρχει κανονισμός αλλά και στην ελληνική νομοθεσία, επίσης, δεν υπάρχει το πλαίσιο που να καθορίζει τον τρόπο και τις προϋποθέσεις που πρέπει να πληροί μια εγκατάσταση τέτοιου είδους, τις συνθήκες διαβίωσης και τα κριτήρια της ζωής της άγριας πανίδας σε τέτοιους χώρους. Υπάρχει κενό νομοθεσίας.

Και, ναι, βεβαίως, η Κυβέρνηση μας, η Κυβέρνηση Μητσοτάκη, ακριβώς επειδή είμαστε άκρως ευαισθητοποιημένοι στα ζητήματα ευζωίας και προστασίας, ιδιαιτέρως της άγριας πανίδας, θα ξεκινήσουμε αυτή τη νομοθετική πρωτοβουλία.

Να σας πω κάτι άλλο. Θα μου επιτρέψετε να δώσω μια πολύ μικρή απάντηση συνοπτικά σε αυτό που είπατε ότι περιβαλλοντικά τα βουνά είναι το μόνο θετικό -ας το πούμε- που κάνει αυτή η Κυβέρνηση. Δεν είναι. Είναι πολλά. Σας αναφέρω αυτό μόνο για την άγρια πανίδα: Στη δυτική Στερεά, στη Μακεδονία, στη Θεσσαλία, στην Ήπειρο, υπάρχουν αυτή τη στιγμή που μιλάμε πέντε ομάδες ανθρώπων εκπαιδευμένων από τις αντίστοιχες μονάδες διαχείρισης προστατευόμενων περιοχών, με σκυλιά, με βέλγικα ποιμενικά, εκπαιδευμένα, που ανιχνεύουν τα δηλητηριασμένα δολώματα.

Γνωρίζετε, φαντάζομαι, πολύ καλά ότι ο υπ’ αριθμόν 1 κίνδυνος για την ορνιθοπανίδα είναι τα δηλητηριασμένα δολώματα που ρίχνουν διάφοροι στα χωράφια και στα δάση.

Έχουμε περισσότερους θανάτους άγριας ορνιθοπανίδας από κατανάλωση δηλητηριασμένων δολωμάτων παρά από οποιαδήποτε άλλη αιτία. Έχουμε λοιπόν στο πεδίο -και αυτή είναι η απάντησή μας- και συνεργαζόμαστε επίσης και με πολλές άλλες οργανώσεις, οι οποίες θέλουν να ακολουθήσουν το δικό μας παράδειγμα.

Επίσης, έχουμε έτοιμο το δίκτυο και αγοράζουμε τώρα τα σκάφη, τα ταχύπλοα δηλαδή, και ό,τι χρειάζεται για το δίκτυο εκβρασμών, πώς θα διαχειριζόμαστε τους εκβρασμούς θαλάσσιων θηλαστικών. Είμαστε έτοιμοι.

Είμαστε έτοιμοι να αδειοδοτήσουμε τα κέντρα περίθαλψης άγριας ζωής, τον σύλλογο «ΑΝΙΜΑ», που είναι διαρκώς στην πρώτη γραμμή με το να περιθάλπει την ορνιθοπανίδα, τον σύλλογο «ΑΡΧΕΛΩΝ» με τις θαλάσσιες χελώνες, τη «Δράση για την Άγρια Ζωή» στη Θεσσαλονίκη. Όλες αυτές οι οργανώσεις βρίσκονται σε μία γκρίζα ζώνη λαθροΰπαρξης, υπάρχουν και δεν υπάρχουν.

Εμείς, λοιπόν, είμαστε έτοιμοι. Έχουμε διαβουλευτεί με είκοσι δύο ΜΚΟ εντατικά, επί μήνες και έχουμε φτάσει πια στα τελικά κείμενα, έτσι ώστε και εκείνοι να ηρεμήσουν, αλλά και για να μπορέσουν να αναπτύξουν ακόμα περισσότερο τη δράση τους, διότι ως μη έχοντες άδεια όλοι αυτοί δεν μπορούν να πάρουν προγράμματα ευρωπαϊκά, δεν μπορούν να συνεργαστούν με άλλα τέτοια διεθνή κέντρα. Αυτό, λοιπόν, που συνέβαινε εδώ και δεκαετίες, τώρα το λύνουμε.

Εν πάση περιπτώσει, επιστρέφω στο ζήτημα του Μπαζού και του Αττικού Ζωολογικού Πάρκου. Στην ερώτησή σας με ρωτήσατε και πόσοι έλεγχοι έχουν γίνει στο παρελθόν.

Οφείλω να σας δώσω τα στοιχεία και να ξέρουμε όλοι τα ίδια. Με ενδιαφέρουν οι πιο παλιοί έλεγχοι, για να δούμε. Το 2018 επιβλήθηκε πρόστιμο 44.350 ευρώ, δεδομένου ότι το Αττικό Ζωολογικό Πάρκο έκανε παραστάσεις με δελφίνια, κατά παράβαση του ν.4039.

Επίσης, μετά το περιστατικό με τη θανάτωση των δύο τζάγκουαρ το 2018, η Περιφέρεια Αττικής ζήτησε έκτακτα μέτρα αποφυγής δραπέτευσης ζώων. Έκανε φυσικά και τότε ελέγχους. Είχε πραγματοποιηθεί έλεγχος στις 2, 3 και 4 Ιουλίου. Επίσης, ζητήθηκε και αποδείχθηκε, σύμφωνα με τον έλεγχο της περιφέρειας, ότι η θανάτωση τότε των δύο ζώων έγινε για να μη διακινδυνεύσει ανθρώπινη ζωή.

**ΚΡΙΤΩΝ - ΗΛΙΑΣ ΑΡΣΕΝΗΣ:** Για τα τελευταία τρία χρόνια ρωτάω στην ερώτησή μου.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Θα ζητήσουμε έξτρα στοιχεία από την περιφέρεια, να μας το πει κάνουν. Πάντως η περιφέρεια κάνει τρεις τακτικούς ελέγχους τον χρόνο και έναν έκτακτο. Θα ζητήσουμε από την περιφέρεια να μας δώσει τα περισσότερα στοιχεία.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι σας ευχαριστώ, κύριε Υπουργέ.

Κύριοι συνάδελφοι, δεν θα συζητηθεί λόγω κωλύματος του Βουλευτή η πρώτη με αριθμό 940/25-7-2022 επίκαιρη ερώτηση πρώτου κύκλου του Βουλευτή Καρδίτσας του Συνασπισμού Ριζοσπαστικής Αριστεράς κ. Σπυρίδωνος Λάππα προς τον Υπουργό Προστασίας του Πολίτη, με θέμα: «Υπερπληθυσμός κρατουμένων στις φυλακές».

Δεν θα συζητηθεί λόγω αναρμοδιότητος η τέταρτη με αριθμό 935/25-7-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υγείας, με θέμα: «Ανεξέλεγκτη μεταφορά ευπαθών και χημικών προϊόντων από τις εταιρείες ταχυδιανομών», καθώς επίσης και η πέμπτη με αριθμό 936/25-7-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Προστασίας του Πολίτη, με θέμα: «Ανύπαρκτοι οι έλεγχοι των αστυνομικών αρχών στις αυτοσχέδιες προσθήκες κουτιών μεταφοράς, στα δίκυκλα ταχυδιανομών».

Προχωρούμε τώρα στη συζήτηση της δεύτερης με αριθμό 5717/229/9-6-2022 ερώτησης και αίτησης κατάθεσης εγγράφων του κύκλου των αναφορών και ερωτήσεων του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Άρνηση του Υπουργού να συμμορφωθεί με τον Κανονισμό της Βουλής στην περίπτωση της εγκατάστασης υγροποιημένου φυσικού αερίου στην είσοδο του λιμανιού στον Βόλο».

Στην ερώτηση θα απαντήσει, επίσης, ο Υφυπουργός Περιβάλλοντος και Ενέργειας κ. Αμυράς.

Κύριε συνάδελφε, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Σας ευχαριστώ πολύ, κυρία Πρόεδρε.

Κύριε Υπουργέ, αναρωτιέμαι γιατί είστε εσείς εδώ γι’ αυτή την ερώτηση, γιατί είναι προσωπική για τον κ. Σκρέκα. Παρ’ όλα αυτά, θα κάνουμε τη συζήτηση προφανώς.

Η Ρυθμιστική Αρχή Ενέργειας, η ΡΑΕ, έδωσε μια άδεια για σταθμό LNG, στην είσοδο του λιμανιού του Βόλου. Είναι σταθμός που είναι τριακόσια σαράντα μέτρα από την πόλη, συγκεκριμένα από την περιοχή «Πευκάκια» και κάτι λιγότερο από χίλια μέτρα από το κέντρο του Βόλου σε ευθεία γραμμή, όταν από ένα ατύχημα LNG -να θυμίσουμε βέβαια ότι στην Αλεξανδρούπολη ο αντίστοιχος σταθμός για λόγους ασφαλείας θα απέχει δεκαεπτάμισι χιλιόμετρα- το φλεγόμενο νέφος μπορεί να φτάσει, με βάση τις συμβατικές μελέτες, τα χίλια διακόσια μέτρα, δηλαδή στο βάθος του κέντρου της πόλης του Βόλου και η θερμική ακτινοβολία, το ωστικό κύμα και οι τοξικές ουσίες για πολλά χιλιόμετρα μακριά. Γι’ αυτό και στην Αλεξανδρούπολη το έβαλαν τόσο μακριά από το λιμάνι και την πόλη.

Δόθηκε, λοιπόν, αυτή η άδεια κι εμείς ζητάμε τα σχετικά έγγραφα, με βάση τα οποία χορηγήθηκε η άδεια. Να θυμίσω ότι η ΡΑΕ απάντησε και επί της ουσίας είπε ότι δεν υπάρχει κανένας περιβαλλοντικός κίνδυνος απ’ αυτό το έργο. Θέλουμε να δούμε ποια έγγραφα εξέτασε και το έκρινε.

Ζητήσαμε, λοιπόν, και συνεχίζουμε να ζητάμε τώρα με αυτή την ερώτηση -που ξαναέγινε αναπάντητη και την ξαναφέρνουμε στην Ολομέλεια για δεύτερη φορά- οκτώ έγγραφα, αυτά που αναφέρονται στον φάκελο της ΡΑΕ για την αδειοδότηση -είναι όλα συγκεκριμένα, έχουν αριθμούς πρωτοκόλλου- και ζητάμε και τη μελέτη - προμελέτη ασφάλειας του έργου, διότι φανταζόμαστε ότι υπάρχει μελέτη - προμελέτη ασφάλειας. Γιατί αλλιώς πώς απάντησε η ΡΑΕ ότι δεν ενέχονται σοβαροί περιβαλλοντικοί κίνδυνοι από τη δραστηριότητα;

Θέλω να επισημάνω εδώ πέρα ότι δεν είναι επιλογή του Υπουργού εάν θα φέρει αυτά τα έγγραφα, όπως αυτή τη στιγμή δεν είναι επιλογή δική σας, από τη στιγμή που έρχεστε. Ο Υπουργός οφείλει μέσα σε τριάντα μέρες από την παραλαβή της σχετικής αίτησης να αποστείλει στη Βουλή τα συγκεκριμένα έγγραφα, είτε να αναφέρει εγγράφως τους λόγους για τους οποίους δεν μπορεί να το κάνει. Υπάρχει, βέβαια, η εξαίρεση αν το έγγραφο είναι διπλωματικό, στρατιωτικό ή αφορά την ασφάλεια του κράτους.

Επίσης, ο Υπουργός είναι υποχρεωμένος να φέρει αυτά τα έγγραφα. Ήλθε τον Ιούνιο εδώ πέρα, δεν κατέθεσε το παραμικρό.

Τον εγκάλεσα, κυρία Πρόεδρε, και σε άλλη συζήτηση που είχαμε. Παρενέβη ο Προεδρεύων, που ήταν στη θέση σας. Τα ζήτησε τα έγγραφα από τον Υπουργό. Είπε ο Υπουργός ότι δεν υπάρχουν αυτά τα έγγραφα. Παρενέβη ο Προεδρεύων και είπε ότι υπάρχουν αριθμοί πρωτοκόλλου και ο Υπουργός δεν τα έδωσε.

Γι’ αυτό υποχρεωθήκαμε ως ΜέΡΑ25 να ξανακαταθέσουμε γραπτή ερώτηση και ξανά να καταθέσουμε, να γίνει αναπάντητη μετά από έναν μήνα -απαράδεκτο- και να έρθει πλέον ο Υπουργός μέσω του εκπροσώπου του πλέον, του κ. Αμυρά, ελπίζουμε για να μας φέρει τα έγγραφα.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υφυπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ πολύ, κυρία Πρόεδρε.

Κατ’ αρχάς έχω κάποια από αυτά τα έγγραφα που ζητάτε. Θα τα καταθέσω. Είναι γύρω στα δέκα έγγραφα, δύο απευθείας απαντήσεις σε αυτά που ζητάτε στην ΑΚΕ και τα υπόλοιπα έγγραφα από την υπηρεσία με το περιεχόμενο της συνάφειας ως προς την ερώτησή σας και ως προς την αίτησή σας. Τα υπόλοιπα -εάν δεν σας ικανοποιούν αυτά- μπορείτε βεβαίως να τα ζητήσετε και ο Υπουργός θα κάνει αυτό που πρέπει φυσικά.

Νομίζω ότι ο Υπουργός σήμερα είναι σε άλλη Αίθουσα, γι’ αυτό δεν βρίσκεται τώρα στην Ολομέλεια. Είναι σε άλλη Αίθουσα του Κοινοβουλίου.

Να σας πω, λοιπόν, ότι κατ’ αρχάς, μόλις μια εταιρεία πάρει αδειοδότηση από τη ΡΑΕ για αιολικό πάρκο, δεν σημαίνει ότι αυτομάτως πληροί τις περιβαλλοντικές προϋποθέσεις και πως θα υλοποιηθεί. Όλες οι χώρες θέλουν και προσπαθούν να δημιουργήσουν νέους αποθηκευτικούς χώρους για LNG, ώστε να έχουν την απαιτούμενη επάρκεια. Στόχος είναι να μην κινδυνεύσουν αυτές οι χώρες -μεταξύ αυτών και η δική μας- να ξεμείνουν από φυσικό αέριο, ιδιαίτερα σε χώρες σαν τη δική μας, που κατά 70% το φυσικό αέριο χρησιμοποιείται για την παραγωγή ηλεκτρικής ενέργειας. αυτός, λοιπόν, είναι ο βασικός σχεδιασμός.

Όταν γίνουν οι οριστικές μελέτες, τότε θα πρέπει να υποβληθούν οι μελέτες περιβαλλοντικών επιπτώσεων, επικινδυνότητας, εκτίμησης κινδύνου και τότε θα δούμε εάν θα λάβουν την άδεια από τις αρμόδιες αρχές. Όποια επένδυση τηρεί το νομοθετικό πλαίσιο, που αφορά στις επενδύσεις και πάρει τις απαραίτητες περιβαλλοντικές και άλλες αδειοδοτήσεις, προχωράει. Αλλιώς δεν γίνεται, κόβονται.

Τώρα πάμε λίγο να δούμε σε σχέση με τα αιτήματα. Από το Σύνταγμα, άρθρο 50, προκύπτει η θεμελιώδης αρχή ότι η Κυβέρνηση και κατ’ επέκταση η διοίκηση διέπονται από τη στενά οριζόμενη νομιμότητα. Δηλαδή, κάθε δράση της πρέπει να προβλέπεται ειδικά στον νόμο, προκειμένου να δύναται να δράσει ή να παραλείψει κάτι σύννομα.

Ο Κανονισμός της Βουλής προβλέπει στο άρθρο 133 παράγραφος 4 ότι ο Υπουργός υποχρεούται να μην καταθέτει έγγραφα που αφορούν διπλωματικό ή στρατιωτικό ή σχετικό με την ασφάλεια του κράτους μυστικό. Αυτό δεν σημαίνει ότι κάθε άλλο προστατευτέο από την έννομη τάξη αγαθό παύει να προστατεύεται στη Βουλή.

Συγκεκριμένα, από διατάξεις του Ευρωπαϊκού και του Εθνικού Δικαίου έχει πλήρως ρυθμιστεί η πρόσβαση στα δημόσια έγγραφα και περαιτέρω έχουν τεθεί ειδικοί περιορισμοί, ακριβώς για να προστατευθεί από τη δημοσιότητα μια σειρά αγαθών που η νομοθεσία μιας σύγχρονης ευνομούμενης φιλελεύθερης δημοκρατίας πρέπει να αναγνωρίζει ισότιμα με την αρχή της διαφάνειας. Αυτά είναι η προστασία των προσωπικών δεδομένων και η προστασία του εμπορικού και επιχειρηματικού απορρήτου.

Στην προκειμένη περίπτωση, λοιπόν, η ΡΑΕ ρητώς απάντησε ότι τα ζητούμενα έγγραφα καλύπτονται από εμπιστευτικότητα, καθόσον αποτελούν κυρίως ιδιωτικά έγγραφα, που δεν μπορούν να τύχουν στην παρούσα φάση ευρείας δημοσιότητας λόγω τού ότι καλύπτονται από το εμπορικό και επιχειρηματικό απόρρητο.

Εντούτοις, για όλους τους λόγους που έχει εξηγήσει ο Υπουργός, καθώς και για τον απλούστατο λόγο ότι με την άδεια που χορήγησε η ΡΑΕ δεν προσέδωσε κάποιο δικαίωμα να κατασκευαστεί εγκατάσταση φυσικού αερίου στον ευρύτερο χώρο του λιμανιού του Βόλου, εκτιμήσαμε ειδικώς τη φύση και το περιεχόμενο των ζητηθέντων εγγράφων που μας προωθήθηκαν και καταλήξαμε στο συμπέρασμα ότι δεν υπάρχει κάποιος λόγος να μη σας δοθούν τουλάχιστον τα δημόσια έγγραφα της ΡΑΕ.

Επομένως τα ιδιωτικά έγγραφα που τηρεί η ΡΑΕ για το συγκεκριμένο θέμα, εφόσον περιέχουν ευαίσθητα προσωπικά δεδομένα κάποιων προσώπων που σχετίζονται με μια πιθανή επένδυση και εφόσον σε μεγάλο βαθμό καλύπτονται από εμπιστευτικότητα λόγω τού ότι εντάσσονται στην έννοια του εμπορικού επιχειρηματικού απορρήτου, δεν μας είναι επιτρεπτό να τα καταθέσουμε, κυρία Πρόεδρε, αδιακρίτως και δημοσίως.

Βεβαίως, καθένας ατομικά, εφόσον μπορεί να αποδείξει ειδικό έννομο συμφέρον, δικαιούται να αιτηθεί της λήψης των αντιγράφων των συγκεκριμένων εγγράφων που τηρούνται σε δημόσια αρχή και φυσικά αν η υπηρεσία το αρνηθεί και διαφωνεί, είναι εξοπλισμένος ακόμα και με το δικαίωμα να ζητήσει εισαγγελική παραγγελία για τη χορήγησή τους, όμως αυτό κρίνεται από την όποια αρχή, όπως και από τον αρμόδιο εισαγγελέα ατομικά και μεμονωμένα.

(Στο σημείο αυτό ο Υφυπουργός Περιβάλλοντος και Ενέργειας κ. Γεώργιος Αμυράς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ κι εγώ.

Κύριε συνάδελφε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε. Δεν ξέρω αν καταλάβατε εσείς τελικά τι γίνεται, γιατί μας είπε ο Υφυπουργός ότι θα φέρει τα έγγραφα. Δεν μας είπε για ποιον λόγο δεν πρέπει να τα φέρει. Μετά μας είπε ότι θα φέρει κάποια απ’ αυτά.

Εγώ δεν καταλαβαίνω, κύριε Υπουργέ, τι εμπιστευτικότητα έχει η μελέτη ασφάλειας για ένα έργο το οποίο έχει αδειοδοτηθεί στο στάδιο της παραγωγής, το οποίο καλύπτεται από την οδηγία Σεβέζο -τέτοιας επικινδυνότητας!- το οποίο αδειοδοτείται αυτή τη στιγμή σε ένα σημείο το οποίο είναι τριακόσια μέτρα από οικισμό, πέρα από τους αρχαιολογικούς χώρους, πέρα από την προστατευόμενη περιοχή. Αυτά τα προσπερνάμε.

Πάμε κατευθείαν στους ανθρώπους. Έχει εξετάσει επί της ουσίας η ΡΑΕ και μας λέει ότι δεν υπάρχει κανένας περιβαλλοντικός κίνδυνος από τη δραστηριότητα αυτή. Και θέλει να μας πει η ΡΑΕ ότι δεν δίνει πλέον στοιχεία ούτε για μελέτες ασφάλειας; Και ποια είναι τα στοιχεία εμπιστευτικότητας, δηλαδή, που καλύπτουν μια μελέτη ασφάλειας; Είναι δημοσίου συμφέροντος έγγραφα. Δεν είναι καθόλου θέμα ανταγωνισμού.

Θα δούμε τι μας καταθέσατε, αλλά εμείς απαιτούμε να παραδοθούν με την ύψιστη οδηγία Άαρχους για την περιβαλλοντική πληροφόρηση. Είναι υποχρεωμένη η ΡΑΕ να δώσει αυτά τα στοιχεία.

Βέβαια, μιλάμε για έναν φορέα ο οποίος κρύβει τα υπερκέρδη του καρτέλ της ενέργειας, που αδειοδοτεί παράνομα, χωρίς κανέναν σεβασμό ούτε καν στο χωροταξικό των ΑΠΕ για τους ελάχιστους αυτούς περιορισμούς που έχει, που αδειοδοτεί τα πάντα και παντού.

Θα ήθελα να δω μία περίπτωση που να έχει απορρίψει την άδεια παραγωγού η ΡΑΕ, μία περίπτωση. Εδώ πέρα αδειοδοτεί στα «Γκαλαπάγκος» της Ελλάδας σαββατιάτικα έργο που απορρίφθηκε από τις αρμόδιες αρχές και υπηρεσίες του Υπουργείου σας. Σαββατιάτικα πήγε υπάλληλος για να αδειοδοτήσει εκ νέου τα αιολικά στα «Γκαλαπάγκος» της Ελλάδας, σ’ όλα αυτά τα νησάκια και τις νησίδες.

Θέλουμε πραγματικά να δούμε πώς αυτή η λειτουργία της ΡΑΕ εκτός νομικού πλαισίου θα μπει σε πλαίσιο. Θέλουμε αυτά τα έγγραφα με βάση την οδηγία και τη Σύμβαση του Άαρχους. Είναι αυτονόητη περιβαλλοντική πληροφόρηση να ξέρουμε ποια είναι η μελέτη ασφάλειας ενός έργου με τέτοια γιγάντια επικινδυνότητα, όπως οι δεξαμενές LNG, που μπαίνουν όχι σε απόσταση αναπνοής αλλά μέσα στη ζώνη άμεσου και υψηλού κινδύνου, είναι όλο το κέντρο της πόλης του Βόλου. Δεκάδες χιλιάδες πολίτες δεν θα μπορούν να κοιμούνται τα βράδια απ’ αυτό το LNG, να μην ξέρεις τι θα ξημερώσει και σε ποια κατάσταση θα είναι το σπίτι σου και τα παιδιά σου από ένα φλεγόμενο νέφος, σε ένα ατύχημα που γίνεται εύκολα κατά τη μεταφορά και που τέτοια έχουν γίνει αλλού.

Θέλουμε τα αυτονόητα. Δεν ζητάμε κανένα εμπορικό μυστικό. Την ασφάλεια των πολιτών θέλουμε να κατοχυρώσουμε και, ναι, θέλουμε να τους δώσουμε εργαλεία, ώστε να πάνε αυτοί με οποιαδήποτε διαδικασία στο δικαστήριο. Είναι δικαίωμά τους να υπερασπιστούν το βιος τους και τα παιδιά τους. Δεν ζητάμε τίποτα παραπάνω.

Θα εξετάσουμε τα έγγραφα που μας δώσατε, αλλά θα επανέλθουμε ξανά και ξανά και σε όποιο επίπεδο χρειαστεί, μέχρι να δώσετε όλα τα απαραίτητα έγγραφα.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε συνάδελφε.

Κύριε Υφυπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Σας ευχαριστώ, κυρία Πρόεδρε.

Αγαπητέ κύριε συνάδελφε, για τα τελευταία ερωτήματά σας, τα οποία περιστρέφονται του ιδίου θέματος, που είναι πάρα πολύ σημαντικό, για τη χωροθέτηση, την περιβαλλοντική αδειοδότηση και τα θέματα ασφαλείας, η απάντηση είναι απλή και ενιαία: Για να είναι συγκεκριμένες οι απαντήσεις σ’ αυτά που μας ρωτάτε, θα πρέπει να έχουν προηγηθεί από τον επενδυτή ειδικές χωροθετήσεις, άδειες και γνωμοδοτήσεις από μια σειρά εμπλεκόμενων συναρμοδίων φορέων, από το λιμεναρχείο μέχρι την αποκεντρωμένη διοίκηση, το Υπουργείο, αναλόγως της κατηγορίας του έργου και φυσικά μια ολοκληρωμένη μελέτη περιβαλλοντικών επιπτώσεων που θα τεθεί σε διαβούλευση και θα πρέπει κατόπιν να εγκριθεί.

Φυσικά όλα αυτά θα πρέπει να συμπλέουν με τον οικείο χωροταξικό και πολεοδομικό σχεδιασμό. Υπεύθυνες για την αξιολόγηση είναι οι αρμόδιες υπηρεσίες που είναι επιφορτισμένες με την παρακολούθηση της εφαρμογής και θα το κρίνουν εξειδικευμένα.

Για τα σημαντικά θέματα που θέσατε στο Υπουργείο Περιβάλλοντος, ιδιαίτερα ως προς τα ζητήματα ασφαλείας και περιβαλλοντικών κινδύνων, θα σας πω ότι στο πλαίσιο της αξιολόγησης των υποβληθέντων στοιχείων από την εταιρεία, ζητήθηκαν συμπληρωματικά στοιχεία με μια επιστολή της ΡΑΕ, την επιστολή στις 27-10-2021 με αριθμό 0-90483.

Ειδικότερα, ως προς το θέμα της προκαταρκτικής εκτίμησης περιβαλλοντικών επιπτώσεων ζητήθηκαν τα εξής στοιχεία και διευκρινίσεις: Οι αποστάσεις ασφαλείας που θα πρέπει να τηρηθούν σε σχέση με τις υφιστάμενες εγκαταστάσεις, καθώς και οι κανονισμοί, βάσει των οποίων στηρίζονται οι εν λόγω αποστάσεις, οι κανονισμοί και τα μέτρα πυροπροστασίας που θα ληφθούν υπ’ όψιν, ο τρόπος χρήσης θαλασσινού νερού για ψύξη - έρμα, οι ποσότητες που θα απαιτηθούν, καθώς και τα μέτρα προστασίας του θαλασσίου περιβάλλοντος, η χρήση ή μη ψυχρής καμινάδας για την ασφάλεια της εγκατάστασης.

Η απαντητική επιστολή προς τη ΡΑΕ περιλάμβανε τις κάτωθι μελέτες: Μελέτη εφικτότητας νέας μονάδας, προκαταρκτική εκτίμηση αποστάσεων και ζωνών επιρροής, κανονισμούς, μέτρα προστασίας για χρήση θαλασσινού νερού.

Άρα σε αυτό το στάδιο είμαστε, κύριε Αρσένη, και βεβαίως το Υπουργείο Περιβάλλοντος είναι πρόθυμο, εάν επανέλθετε, να σας δώσει όλες τις απαντήσεις και τα στοιχεία που χρειάζεστε.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ, κύριε Υφυπουργέ.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Με τη συναίνεση του Σώματος και ώρα 10.23΄ λύεται η συνεδρίαση.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**